03/02/2015 | Administración LocalMunicipal
Carral
Aprobación das bases reguladoras e da convocatoria do XVIII Concurso de Poesía “Concello de Carral”

Mediante o decreto 25/2015, do 27 de xaneiro de 2015, esta Alcaldía do Concello de Carral resolveu: 1.- Advocar singularmente neste caso, a atribución delegada na Xunta de Goberno Local mediante o meu decreto 199/2011, correspondente á “aprobación das bases de achegas económicas convocadas polo Concello e resolución da súa concesión”. 2.- Aprobar as bases polas que se rexerá a concesión do premio do XVIII Concurso de poesía “Concello de Carral”. 3.- Autorizar o gasto por un importe máximo de 2.000,00 euros, correspondente ao premio que se outorgará no devandito certame.4.- Continuar o procedemento segundo o indicado nas bases, mediante a publicación da convocatoria do concurso polos medios indicados naquelas e mediante un anuncio inserido no Boletín Oficial da Provincia da Coruña.5.- Dar conta deste decreto ao Pleno na primeira sesión ordinaria que se realice. Contra o devandito decreto poderase interpoñer recurso de reposición perante a Alcaldía do Concello de Carral no prazo dun mes, ou directamente recurso contencioso-administrativo perante o órgano da devandita xurisdición e no prazo indicado na Lei 29/1998, do 13 de xullo, reguladora da xurisdición contencioso-administrativa.1.- O Concello de Carral, coa colaboración da Consellería de Cultura, Educación e Ordenación Universitaria, convoca unha nova edición do Concurso de Poesía Concello de Carral.2.- Poderán optar ao premio todos os autores/as maiores de idade e de calquera nacionalidade, sempre que o seu traballo se presente escrito en lingua galega. Non poden participar gañadores e gañadoras deste concurso das últimas oito edicións.3.- Fíxase un premio único de 2.000 euros. O xurado pode declarar deserto o premio. Sobre a contía do premio aplicaranse as retencións fiscais oportunas.4.- Os traballos, cunha extensión mínima de 500 versos, serán orixinais, inéditos e non premiados noutros concursos no momento das deliberacións do xurado. Os autores responsabilízanse de lle comunicar á organización, dun xeito inmediato, a concesión doutros premios acadados a partir da remisión dos orixinais. Os traballos presentaranse por triplicado, mecanografados con dobre espazo por unha soa cara, debidamente grampados ou encadernados, e coas páxinas numeradas. Cada copia dos traballos presentarase cunha portada na que figuren o título da obra e o lema ou alcume do autor/a, coincidindo no exterior co sobre pechado que debe acompañar á obra, e que conterá no interior o nome e apelidos do autor/a, DNI, enderezo, número de teléfono, correo electrónico e un breve currículo que incida na súa traxectoria literaria se a houbese.5.- As obras presentaranse na Biblioteca Pública Municipal de Carral (Casa da Cultura, Rúa de Paleo, 17, 15175, Carral, A Coruña. Tel.981 672 580). 6.- O prazo de admisión de orixinais estará aberto ata o 10 de abril de 2015.7.- As deliberacións do xurado son secretas, e delas estenderase a acta correspondente. A decisión do xurado farase pública na primeira quincena do mes de maio.8.- O xurado estará presidido polo alcalde do Concello de Carral ou concelleiro ou concelleira na que delegue, e formarán parte del dúas persoas de recoñecido prestixio no eido da poesía galega e a autora gañadora da edición anterior deste concurso; actuará como secretario o técnico municipal de Cultura do Concello de Carral. O xurado será nomeado polo alcalde e darase a coñecer antes de realizar as deliberacións.9.- O título do traballo gañador e o nome e apelidos do seu autor/a daranse a coñecer mediante unha comunicación persoal (chamada telefónica) ao autor/a premiado/a, no blog http://culturacarral.blogaliza.org, na web municipal www.concellocarral.com, así como no taboleiro de anuncios da Casa da Cultura do Concello de Carral (Rúa de Paleo 17, Carral). 10.- Establécese un período de dez (10) días desde a decisión do xurado para presentar alegacións á citada decisión. As reclamacións, que se tramitarán ante o Rexistro municipal de Carral, serán valoradas e contestadas polo xurado.11.- O Concello de Carral reservarase o dereito de publicar a obra gañadora e os dereitos de autor da primeira edición.12.- As obras non premiadas poderán ser retiradas polos seus autores ou polas persoas nas que deleguen, no prazo dun mes, contado desde o día seguinte á resolución do xurado. Non se devolverán traballos por correo nin por empresas de mensaxes. As obras que non sexan retiradas no prazo indicado destruiranse.13.- Correspóndelle ao xurado a interpretación das presentes bases.14.- A participación nesta convocatoria supón a total aceptación destas bases.15.- Toda a información relativa ao concurso publicarase na web municipal concellocarral. com e no blog culturacarral. blogaliza. org.” (O presente anuncio consta de dúas páxinas, numeradas do un ao dous) Carral, 27 de xaneiro de 2015 O ALCALDE José Luis Fernández Mouriño